Jonas Dahl (SF), 2009-11-19:
Det her lovforslag rummer jo lidt blandet fra sundhedsministeren.
Der er positive tiltag, men der er også en række lidt mere negative tiltag.
Lovforslaget åbner op for en udvidelse af det frie sygehusvalg.
Da SF hele tiden har været imod den måde, regeringen har indført det udvidede frie sygehusvalg på – ved at overbetale privathospitalerne – stiller vi os skeptiske over for den del af lovforslaget.
Men når det er sagt, er vi positive over for, at regeringen nu langt om længe får fokus på diagnostikken.
Denne kunne imidlertid også styrkes på den måde, som fru Sophie Hæstorp Andersen, den socialdemokratiske ordfører, allerede har antydet.
Vi agter fra SF’s side at være positive over for den ændring til lovforslaget, som fru Sophie Hæstorp Andersen allerede tidligere var inde på.
Derfor vil vi også gerne høre lidt mere om regeringens initiativer for netop at få uddannet flere psykiatere, idet vi i hvert fald finder, at en del af problemstillingen på det her område faktisk er, at vi har en voldsom mangel på psykiatere.
Så spørgsmålet er, om løsningen er at udvide retten til behandling, uden at man samtidig får lagt en samlet plan for, hvordan vi får rekrutteret mere til området.
Men når det er sagt, er vi positive over for den del af lovforslaget Med hensyn til undtagelserne i forhold til psykiatrien er vi dog en smule bekymrede.
Hvorfor er visse grupper undtaget?
Bl.a. er folk, der er optaget i Kriminalforsorgens institutioner, undtaget fra lovforslaget.
Med hensyn til aktindsigt er vi fra SF’s side meget positive over for øget åbenhed og øget indsigt.
Det er vejen frem.
Men vi har også en række spørgsmål, vi forventer at få besvaret i den videre udvalgsbehandling.
Bl.a. er det fortsat en smule uklart i bemærkningerne til lovforslaget, hvorvidt psykiatriske patienter er inkluderet i den her åbenhed.
I hvert fald fremstår det ikke helt klart i bemærkningerne, præcis hvordan man agter at fastsætte det her i loven.
For SF er det vigtigt at sikre, at der er en ligestilling mellem somatiske og psykiatriske patienter, men samtidig selvfølgelig sikre, at oplysninger, som kan være til ugavn for den pågældende, også bliver tilbageholdt.
Det er klart; det er allerede gældende i den nuværende lov.
Med hensyn til økonomien er vi også bekymrede for de øgede udgifter, man vil påføre regionerne.
Derfor vil jeg gerne høre, om ministeren kan bekræfte, at regionerne vil blive kompenseret for bl.a. øgede udgifter til eksempelvis befordringen.
Endelig må vi med hensyn til det nye voldgiftsnævn for aftaler mellem Danske Regioner og privatejede hospitaler konstatere, at det er glædeligt, at der nu kommer en mulighed for at undgå den overbetaling af privathospitalerne, som regeringen gennem årene har gennemført – selv om vi har meget svært ved at have tillid til, at regeringen og ministeren fortsat skal have ret til at gennemtrumfe en bestemt takst for behandlingen på privathospitalerne.
Man må derfor fortsat frygte, at det betyder, at regeringen i sidste ende vil sidde tilbage og gennemføre en højere sats, en højere takst for betaling til privathospitalerne, på trods af at voldgiftsnævnet og Danske Regioner måske faktisk er enige i, at det her kan gøres billigere.
Vi håber, at voldgiftsnævnet er et skridt i den rigtige retning, og vi håber også, at ministeren så vil lade være med at udnytte den ret, han vil få med den her lov og allerede har i dag, til at fastsætte højere kunstige takster til privathospitalerne.
Det er jo netop det, der er problemet i den overbetaling af privathospitalerne, som er foregået gennem de senere år.
Det var præcis den ret, tidligere sundhedsminister Lars Løkke Rasmussen benyttede sig af, da han for et par år siden fastsatte den kunstigt høje takst til privathospitalerne – en overbetaling, som har medført, at vi nu har overbetalt privathospitalerne med op mod 1 mia. kr., hvad også Rigsrevisionen har bekræftet.
Men når det er sagt, ser vi frem til den videre behandling af lovforslaget.
Vi har som sagt en række spørgsmål, som vi både vil tage i udvalget og allerede nu har rejst.
Vi ser frem til det.
Der er positive tiltag, der er også en række negative, som vi her har opregnet.
Men vi ser frem til den videre sagsbehandling af forslaget i udvalget.